1. denná téma: Chlieb, pečivo, obilniny, ryža a cestoviny
Dátum: 13.10.2014 (pondelok)
CIEĽ: uvedomiť si,  ako sa od obilia dopracujeme k chlebu, viesť deti k zdravej výžive.
ZAMERANIE AKTIVITY: pečenie celozrnného chleba, návšteva mlynov v Kvačanoch, tvorba prezentácií, výtvarné práce na tému : Chlieb, pečivo, obilniny, cestoviny.
VYUČOVACÍ PREDMET: exkurzia Kvačany, hodina výtvarnej výchovy a  triednická hodina 7. ročník.
TÉMA: Chlieb, pečivo, obilniny, cestoviny.
POMÔCKY: celozrnná múka, jogurt, soľ, cukor, sóda bicarbona, rúra na pečenie, plech.
PRÍPRAVA: 
a) teoretické poznatky – deti prostredníctvom internetu získali informácie o tom, ako sa postupuje od obilného zrnka až po samotné produkty, sprievodca v mlyne nám priblížil mletie obilia kedysi a dnes, žiaci porovnávali biele a celozrnné pečivo a jeho vplyv na zdravie, zistili, že celozrnný chlieb a pečivo sú bohatšie o vitamíny, minerálne látky a sú zdrojom vlákniny, ktorá aktivizuje činnosť čriev a neutralizuje črevné baktérie.
b) praktické poznatky – pečenie celozrnného chleba, žiaci zamiesili cesto z pripravených surovín, po upečení chlieb ochutnali a sľúbili, že chlieb podľa jednoduchej receptúry upečú doma rodičom. Bol to pre nich celkom iný zážitok, vlastnoručne upečený chlebík im chutil. 
POSTUP/REALIZÁCIA: Najskôr sme absolvovali exkurziu do neďalekých Kvačian, kde sa nachádza národná kultúrna pamiatka Mlyny. Žiaci videli ako ľudia kedysi mleli múku na mlyne poháňanom vodou. Následne na túto exkurziu sme spracovávali prezentácie na tému : „Ako vzniká chlieb“, niektorí žiaci výtvarne spracovali tému „Chlieb a pečivo“. Spoločne sme si vrámci triednickej hodiny upiekli jednoduchý celozrnný chlieb v školskej kuchynke. Všetci žiaci spolupracovali, výsledný produkt sa im podaril a pripravili si z neho malú ochutnávku.   
ZHRNUTIE: Žiaci sa naučili akým spôsobom vzniká chlieb. Dovtedy si mnohí nevedeli predstaviť ako získavame múku. Dozvedeli sa o dôležitosti celozrnných výrobkov v našom jedálničku, zistili, že celozrnné pečivo je zdravšie a chutné, hoci niektorí z nich mali voči nemu predsudky a dovtedy jedli len biele pečivo. Naučili sa upiecť chlieb bez pomoci dospelého. Exkurzia, tvorivá dielňa a pečenie zdokonalilo ich zručnosti. Ohlasy na tieto aktivity boli pozitívne, a preto sme sa utvrdili v tom, že  budeme v podobných aktivitách pokračovať.
